सुबह ६ बजे जब नींद खुली और उसे वहीं बैठा पाया तो आश्चर्यमिश्रित प्रसन्नता हुई। थोड़ी रौशनी होने पर हमने उसका एक और फोटो लिया। अब वह खुशमिज़ाज़ नज़र आ रहा था और पूरी तरह सजग और सचेत था । वहीँ बैठे बैठे वह नित्यप्रति क्रियाक्रम से निवृत हुआ। लेकिन उसने दाना पानी दोनों को छुआ तक नहीं था। उसने फोटो तो खिंचवा लिया लेकिन जब हमने उससे बात करने की कोशिश की तो उसने किसी अंजान को मुँह लगाना उचित नहीं समझा और खिसक कर पोजिशन बदल ली। ज़ाहिर था , उसे हमसे कोई लेना देना नहीं था।